Hey Bulldog

«Hey Bulldog» er en sang av The Beatles som ble skrevet av John Lennon, men offisielt kreditert Lennon/McCartney. Sangen ble først utgitt 13. januar 1969 på soundtrack albumet Yellow Submarine i USA. Fire dager senere ble samme album utgitt i Storbritannia.Lewisohn, Mark (1988). The Beatles Recording Sessions. New York: Harmony Books. ISBN 0-517-57066-1 s. 200/201 Sangen ble brukt i tegnefilmen Yellow Submarine som hadde premiere 17. juli 1968 i London.Lewisohn, Mark (1990) The Beatles Day By Day. New York, Harmony Books. ISBN 0-517-57750-X s. 106

 Demo 
En demo med Lennon på vokal og piano, ble spilt i radioserien The Lost Lennon Tapes (kringkastet juni 1991). Lennon prøver fram akkordene, og det eneste partiet som er med er refrenget, det vil si «you can talk to me» som først lød «she can talk to me».Liste over The Lost Lennon Tapes.Wiener, Allen J. (1992). The Beatles: The Ultimate Recording Guide. New York Facts on File, Inc. ISBN 0-81602-511-0 s. 220

 Bakgrunn og innspilling 
Selv om «Hey Bulldog» hovedsakelig var Lennons komposisjon, fikk han hjelp av Paul McCartney til å skrive den ferdig i Abbey Road Studios.Miles, Barry (1997). Paul McCartney: Many Years From Now. New York: Henry Houston, Texas, USA: Holt and Company. ISBN 0-8050-5249-6 s. 481/482 Lennon mente det ikke var noen spesielt god sang, men at den likevel låt bra. Han hadde fått høre fra de som lagde tegnefilmen Yellow Submarine, at de trengte en sang til. Derfor ble «Hey Bulldog» lagd i hui og hast.Sheff, David (1981). The Playboy Interviews with John Lennon & Yoko Ono ISBN 0-425-05989-8

Det nærmet seg at gruppen skulle til India for et lengre opphold. Derfor samlet de seg i studio med et kamerateam for å lage en promovideo til «Lady Madonna». Men siden Lennon hadde en sang klar, tok de likegodt og spilte den inn i samme slengen.Lewisohn, Mark (1988). The Beatles Recording Sessions s. 134 Noen dager i forveien hadde McCartney spilt trommer på «The Dog Presides» med Paul Jones. Der ble det brukt lydeffekter som hundebjeff.Rolling Stone presentasjon av «Hey Bulldog» De spilte inn ti tagninger med grunnkomp som besto av piano (Lennon), trommer (Ringo Starr), elektrisk gitar (George Harrison) og tamburiner (McCartney). Dette ble spilt inn på et spor av firesporsteipen. På neste spor ble det lagt på mer elektrisk gitar fra Harrison; det vil si han spilte et riff. Samtidig la McCartney på bass og Starr på ekstra slag med skarptromme. Det som gjensto var vokal og gitarsolo. Derfor inntok Lennon og McCartney mikrofonen mens Harrison var klar med gitaren. På siste spor la Lennon på mer vokal og Harrison gitarsoloen.Ryan, Kevin & Kehew, Brian (2006) Recording the Beatles, Curvebender Publishing ISBN 978-0-978-52000-7 s. 483

Lydtekniker Geoff Emerick mener denne innspillingen var siste gang i historien hvor alle de fire Beatles-medlemmene trivdes med å være sammen i studio. I underkant av fire måneder senere gikk de i gang med «Revolution 1» for albumet The Beatles. I løpet av den perioden hadde noe radikalt skjedd med atmosfæren innad i gruppa. Resultatet av det gikk i negativ retning som hyppig utidig krangel og dårlig oppførsel.Emerick, Geoff; Massey, Howard (2006). Here, There and Everywhere: My Life Recording the Music of The Beatles. New York: Gotham. ISBN 978-1-59240-179-6 s. 222/223

 Musikere og instrumenter 
John Lennon: piano, vokal
Paul McCartney: bass, tamburin, harmonivokal
George Harrison: elektrisk gitar, sologitar
Ringo Starr: trommer, skarptromme

 «Hey Bulldog» i filmen Yellow Submarine 
Al Brodax som produserte tegnefilmen Yellow Submarine, valgte å kutte ut sekvensen med «Hey Bulldog» i USA, da han følte filmen ble for lang, mens i Europa var den med. Da filmen ble relansert på DVD høsten 1999, var klippet med «Hey Bulldog» med i USA også.Billboard 111 – 11. september 1999 s. 25

 Yellow Submarine Soundtrack og Love 
«Hey Bulldog» var blant de femten sangene som ble med på Yellow Submarine Soundtrack. Det som var blitt gjort der, var at de opprinnelige firesporsteipene hvor de hadde spilt inn grunnkompene, ble hentet frem og lagt ut på datafiler sammen med de øvrige pålegg. Av den grunn kom alle instrumenter og sangstemmer mer tydelig frem.The Beatles VH1 Special Yellow Submarine – intervjuer med McCartney, Harrison og Starr – 19. september 1999

På Love (utgitt 2006) ble gitarriffet til «Hey Bulldog» samplet inn i «Lady Madonna». For at det skulle passe inn, måtte riffet som går i B, sakkes ned til A-dur.

 Promovideo 
Da Anthology prosjektet ble utarbeidet, fant de massevis av stoff, deriblant filmopptakene fra 11. februar 1968. De fant ut at de kunne synkronisere disse med lyden til «Hey Bulldog» der det var mulig. Ut fra dette lagde de en promovideo til bruk da Yellow Submarine Soundtrack skulle lanseres. På denne promoen er det lett å se at eksempelvis Lennon viser Harrison hvordan han vil ha gitarsoloen. Den viser også at McCartney har en tamburin i hver hånd. Og på slutten viser den også at det er Lennon som hyler som en hund, mens McCartney gir ordrer.

Referanser

 Eksterne lenker 
 Sangteksten  (presentert på The Beatles' offisielle webside).
 Klipp fra promovideoen (presentert på The Beatles' offisielle webside).

Kategori:The Beatles-sanger
Kategori:Sanger skrevet av Lennon/McCartney
Kategori:Sanger fra 1969
Kategori:Britiske sanger